ITÄ-SUOMEN HOVIOIKEUS

Kuopio   29.2.2008
Nro         25

Oikeusministeriölle

Viite: Oikeusministeriön kirje 9.1.2008

Asia: Lausunto käräjäoikeuden kokoonpanot -työryhmän mietinnöstä (Työryhmämietintö 2007:19)

	Viitekirjeessä pyydettynä lausuntonaan hovioikeus esittää seuraavaa:

	Hovioikeus kannattaa työryhmän ehdotuksia seuraavin kommentein.
	
	Työryhmä ehdottaa, että lautamiehet eivät enää osallistuisi riita-asioiden käsittelyyn. Aikaisempien oikeudenkäymiskaaren päätösvaltaisuutta koskevien säännösten uudistusten yhteydessä on pidetty tärkeänä sitä, että luottamusmiehet osallistuvat myös riita-asioiden käsittelyyn erityisesti esimerkiksi perhe- ja perintöoikeudellisissa asioissa  (HE 1986/28 s. 20  ja        HE 1990/15 s. 45). Myös tuomioistuinlaitoksen kehittämiskomitean mietinnössä (KM 2003:3 s. 182) on katsottu, että riita- ja hakemusasioissa lautamiesjärjestelmän nykyiseen käyttöalaan ei ole tarvetta puuttua ja että myös jatkossakin on perusteltua, että asianosaisilla on etenkin perheoikeudellisissa riidoissa halutessaan mahdollista saada tuomioistuimen kokoonpanoon myös maallikkojäseniä. Nyt kysymyksessä olevassa työryhmän mietinnössä ei ole juurikaan perusteltu edellisistä poikkeavaa kantaa tältä 	osin. Lautamieskokoonpanon käyttö riita-asioissa on esitetyn selvityksen mukaan käytännössä joka tapauksessa ollut hyvin harvinaista. Hovioikeus pitää työryhmän muutosehdotusta tältä osin hyväksyttävänä.

	Hovioikeus kannattaa ehdotusta karsia lautamiesjärjestelmän käyttöä siten, että lautamiehet osallistuisivat vain vakavimpien ja yhteiskunnallisesti merkittävimpien rikosten käsittelemiseen.

__________________________________________________________________________________Postiosoite:		Osoite:		      Puhelinvaihde: 010 36 41400
PL 1158		Minna Canthin katu 64 A	      Telekopiot: 010 36 41500
70101 Kuopio		Sähköposti: ita-suomi.ho_hallinto@om.fi

	Mietinnössä esitetään, että rikosasioiden jakautuminen täysilukuisten eli lautamieskokoonpanon tai kolmen lainoppineen tuomarin kokoonpanon välillä olisi tarkoitus perustaa kulloinkin käsiteltävän asian oikeudelliseen vaikeusasteeseen ja että asian ottaminen kolmen lainoppineen tuomarin kokoonpanossa käsiteltäväksi perustuisi tuomioistuimen tapauskohtaiseen harkintaan. Kolmen lainoppineen tuomarin kokoonpanovaihtoehto rikosasioissakin on kannatettava. Riita-asiain oikeudenkäyntimenettelyn uudistamista alioikeuksissa koskevassa hallituksen esityksessä (HE 15/1990 s. 45) lausutaan riita-asioiden lautamieskokoonpanon ja kolmen tuomarin kokoonpanon osalta seuraavasti: “Lautamieskokoonpanon ja lakimieskokoonpanon toimivalta tulisi määritellä selkeästi siten, että samalla turvataan mahdollisimman yhdenmukainen oikeuskäytäntö. Sen vuoksi toimivallan määrittely ei voi sisältää myöskään harkinnanvaraisia säännöksiä.” Hovioikeus pitää kuitenkin perusteltuna, että tuomioistuimella on tapauskohtaista harkintavaltaa sen suhteen ratkaistaanko rikosasia lautamieskokoonpanossa vai kolmen lainoppineen tuomarin kokoonpanossa.
	
	Hovioikeus pitää hyvänä, että yhden tuomarin kokoonpanon toimivalta on sidottu ainoastaan yksittäisen rikoksen laissa säädettyyn enimmäisrangaistukseen. Tällainen mittapuu on yksiselitteinen, eikä se edellytä ennakollista seuraamusharkintaa. Hovioikeus kannattaa ehdotusta kahden vuoden enimmäisrangaistusrajasta ja erillisestä luettelosta rikostyypeistä, jotka voitaisiin yli kahden vuoden rangaistusmaksimistaan huolimatta ratkaista yhden tuomarin kokoonpanossa.

	Siihen, mitä nyt kysymyksessä oleva uudistus vaikuttaa notaareiden koulutukseen, tulee kiinnittää huomiota. Notaareiden istumien pääkäsittelyjen määrää on jo vähentänyt 1.10.2006 voimaan tullut rikosasioiden kirjallinen menettely. Mikäli notaarit eivät enää osallistuisi asian ratkaisemiseen lautamieskokoonpanossa, olisi tärkeää paikata tätä koulutuksellista vajetta. Hovioikeus kannattaakin ehdotusta siitä, että notaari voitaisiin määrätä jäseneksi kolmen ammattituomarin kokoonpanoon. Tuomioistuinharjoittelun kehittämistyöryhmä tullee tarkastelemaan asiaa oman toimeksiantonsa mukaisesti laajemmin. 

	Lausunto on annettu täysistunnossa.

	Presidentti		Mikael Krogerus

	Kansliapäällikkö	Olli Hyvärinen